title: Regulamentul de punere în aplicare (UE) 2020/2003 al Comisiei din 7 decembrie 2020 de modificare a Regulamentului (CE) nr. 1210/2003 al Consiliului privind anumite restricții specifice în relațiile economice și financiare cu Irak

text:
                  8.12.2020

                  RO

                  Jurnalul Oficial al Uniunii Europene

                  L 412/29

         REGULAMENTUL DE PUNERE ÎN APLICARE (UE) 2020/2003 AL COMISIEI
         din 7 decembrie 2020
         de modificare a Regulamentului (CE) nr. 1210/2003 al Consiliului privind anumite restricții specifice în relațiile economice și financiare cu Irak
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (CE) nr. 1210/2003 al Consiliului din 7 iulie 2003 privind anumite restricții specifice în relațiile economice și financiare cu Irak și de abrogare a Regulamentului (CE) nr. 2465/96 (1), în special articolul 11 litera (b),
         întrucât:

                     (1)

                     Anexa III la Regulamentul (CE) nr. 1210/2003 cuprinde lista organismelor publice, a corporațiilor și a agențiilor, a persoanelor fizice și juridice, a organismelor și a entităților fostului guvern irakian care, în temeiul regulamentului menționat, fac obiectul înghețării fondurilor și a resurselor economice care se aflau în afara Irakului la data de 22 mai 2003.

                     (2)

                     Anexa IV la Regulamentul (CE) nr. 1210/2003 cuprinde lista persoanelor fizice și juridice și a organismelor sau entităților asociate regimului fostului președinte Saddam Hussein cărora li se aplică înghețarea fondurilor și a resurselor economice și interdicția de a pune la dispoziție fonduri sau resurse economice.

                     (3)

                     La 1 decembrie 2020, Comitetul pentru sancțiuni al Consiliului de Securitate al Organizației Națiunilor Unite a hotărât să elimine o persoană și unsprezece entități de pe lista persoanelor și a entităților cărora ar trebui să li se aplice înghețarea fondurilor și a resurselor economice.

                     (4)

                     Anexele III și IV la Regulamentul (CE) nr. 1210/2003 ar trebui, prin urmare, să fie modificate în consecință,

               ADOPTĂ PREZENTUL REGULAMENT:

            Articolul 1
            Anexele III și IV la Regulamentul (CE) nr. 1210/2003 se modifică în conformitate cu anexa la prezentul regulament.

            Articolul 2
            Prezentul regulament intră în vigoare în ziua următoare datei publicării în Jurnalul Oficial al Uniunii Europene.

            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 7 decembrie 2020.

                  Pentru Comisie,

                  Pentru Președinte,

                  Director general

                  Direcția Generală Stabilitate Financiară, Servicii Financiare și Uniunea Piețelor de Capital

            (1)  JO L 169, 8.7.2003, p. 6.

            ANEXĂ
            Anexele III și IV la Regulamentul (CE) nr. 1210/2003 se modifică după cum urmează:

                        1.

                        În anexa III, se elimină următoarele mențiuni:

                                    „36.

                                    FACTORY OF MANUFACTURING SPARE PARTS FOR AGRICULTURAL MACHINERY. Adresă: Karh - Otaefia, near Steel Bridge, Baghdad, Iraq.”;

                                    „94.

                                    NATIONAL ENTERPRISE FOR EQUIPMENT MARKETING AND MAINTENANCE. Adresă: P.O. Box 12014, Al-Daura, Bayaa, Baghdad, Iraq.”;

                                    „108.

                                    SARCHINAR STATE CEMENT ENTERPRISE. Adresă: P.O. Box 1, Sarchina, Sulaimaniya, Iraq.”;

                                    „118.

                                    STATE COMPANY FOR MACHINERY (alias GENERAL ESTABLISHMENT FOR MACHINERY AND IMPLEMENT REPAIR). Adrese: (a) Sara Camp, P.O. Box 2218, Baghdad, Iraq; (b) P.O. Box 12050, Al-Doura, Baghdad, Iraq.”;

                                    „133.

                                    STATE ENTERPRISE FOR DRINKS AND MINERAL WATER (alias STATE ENTERPRISE FOR SOFT & ALCOHOLIC DRINKS). Adrese: (a) P.O. Box 5689, Sara Khatoon Camp, Baghdad, Iraq; (b) P.O. Box 2108, Al-Za'afaraniya, Baghdad, Iraq.”;

                                    „152.

                                    STATE ENTERPRISE FOR TEXTILE AND SPINNING PRODUCTS IMPORTING AND DISTRIBUTION (alias STATE ORGANISATION FOR TEXTILE INDUSTRIES). Adrese: (a) Al Zawria Building, Al Hindiya, P.O. Box 5856, Baghdad, Iraq; (b) P.O. Box 5817, Al-Nidhal St., Baghdad, Iraq.”;

                                    „176.

                                    STATE ORGANISATION FOR CHEMICAL INDUSTRIES. Adresă: Jumhiriya St., Khullani Square, P.O. Box 5424, Baghdad, Iraq.”;

                                    „179.

                                    STATE ORGANISATION FOR ENGINEERING INDUSTRIES. Adrese: (a) Ministry of Industry Building, Al Nidal St., P.O. Box 5614, Baghdad, Iraq; (b) P.O. Box 3093, Tayaran Square, Baghdad, Iraq.”;

                                    „188.

                                    STATE ORGANISATION FOR TECHNICAL INDUSTRIES. Adresă: Khullani St., Baghdad, Iraq.”;

                                    „192.

                                    STATE STEEL PIPES COMPANY. Adresă: P.O. Box 352, Um Qasr, Basrah, Iraq.”;

                                    „200.

                                    SULAIMANIYAH SUGAR STATE COMPANY (alias SULAIMANIYA SUGAR STATE ENTERPRISE). Adresă: P.O. Box 5, Sulaimaniyah, Iraq.”

                        2.

                        În anexa IV, se elimină următoarea mențiune:

                                    „35.

                                    NUME: Muhammad Mahdi Al-Salih. DATA ȘI LOCUL NAȘTERII: 1947 sau 1949, al-Anbar Governate. NAȚIONALITATEA: irakiană. TEMEIUL REZOLUȚIEI CONSILIULUI DE SECURITATE ONU 1483: Ministrul comerțului, 1987-2003; Directorul Biroului Prezidențial, la mijlocul anilor 1980.”


title: Regulamentul de punere în aplicare (UE) 2019/1872 al Comisiei din 7 noiembrie 2019 de modificare a anexei I la Regulamentul (CE) nr. 798/2008 în ceea ce privește rubrica referitoare la Japonia din lista țărilor terțe, teritoriilor, zonelor sau compartimentelor din care pot fi importate în Uniune sau pot tranzita Uniunea anumite produse obținute de la păsări de curte (Text cu relevanță pentru SEE)

text:
                  8.11.2019

                  RO

                  Jurnalul Oficial al Uniunii Europene

                  L 289/47

         REGULAMENTUL DE PUNERE ÎN APLICARE (UE) 2019/1872 AL COMISIEI
         din 7 noiembrie 2019
         de modificare a anexei I la Regulamentul (CE) nr. 798/2008 în ceea ce privește rubrica referitoare la Japonia din lista țărilor terțe, teritoriilor, zonelor sau compartimentelor din care pot fi importate în Uniune sau pot tranzita Uniunea anumite produse obținute de la păsări de curte
         (Text cu relevanță pentru SEE)
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Directiva 2002/99/CE a Consiliului din 16 decembrie 2002 de stabilire a normelor de sănătate animală care reglementează producția, transformarea, distribuția și introducerea produselor de origine animală destinate consumului uman (1), în special articolul 8 teza introductivă, articolul 8 punctul 1 primul paragraf, articolul 8 punctul 4 și articolul 9 alineatul (4),
         având în vedere Directiva 2009/158/CE a Consiliului din 30 noiembrie 2009 privind condițiile de sănătate animală care reglementează comerțul intracomunitar și importurile din țări terțe de păsări de curte și de ouă pentru incubație (2), în special articolul 23 alineatul (1),
         întrucât:

                     (1)

                     Regulamentul (CE) nr. 798/2008 al Comisiei (3) stabilește cerințele de certificare sanitar-veterinară pentru importul în Uniune și tranzitul prin Uniune, inclusiv depozitarea în timpul tranzitului, al păsărilor de curte și al produselor obținute de la păsări de curte (denumite în continuare „produsele”). Regulamentul menționat prevede că aceste produse sunt importate în Uniune și tranzitează Uniunea numai dacă provin din țările terțe, teritoriile, zonele sau compartimentele menționate în coloanele 1 și 3 din tabelul cuprins în partea 1 a anexei I la regulamentul respectiv.

                     (2)

                     De asemenea, în Regulamentul (CE) nr. 798/2008 sunt precizate condițiile pe care trebuie să le îndeplinească o țară terță, un teritoriu, o zonă sau un compartiment pentru a fi considerate indemne de gripă aviară înalt patogenă (HPAI).

                     (3)

                     Japonia este menționată în partea 1 a anexei I la Regulamentul (CE) nr. 798/2008 ca țară terță pentru care sunt autorizate importuri în Uniune și tranzitul prin Uniune al ouălor și produselor din ouă provenite de pe întregul său teritoriu.

                     (4)

                     De asemenea, Japonia a solicitat să fie autorizată pentru importuri în Uniune și tranzitul prin Uniune al cărnii de pasăre și a furnizat informațiile relevante. Comisia a efectuat un audit în Japonia pentru a evalua controalele sanitar-veterinare existente în cazul cărnii de pasăre destinate exportului în Uniune, încheiat cu un rezultat favorabil. Totuși, din cauza apariției unui focar de HPAI de subtipul H5N6 în ianuarie 2018, țara nu a putut îndeplini condițiile prevăzute la articolul 9 din Regulamentul (CE) nr. 798/2008 pentru a fi considerată indemnă de boala respectivă și, prin urmare, nu a fost autorizată pentru produsul respectiv.

                     (5)

                     Au trecut peste 12 luni de la prezența HPAI pe teritoriul Japoniei și țara poate fi considerată acum indemnă de boala respectivă în conformitate cu articolul 9 din Regulamentul (CE) nr. 798/2008. Având în vedere situația epidemiologică actuală, este adecvat, prin urmare, să se modifice rubrica pentru Japonia din tabelul cuprins în partea 1 din anexa I la Regulamentul (CE) nr. 798/2008 pentru a autoriza respectiva țară terță pentru importuri în Uniune și tranzitul prin Uniune al cărnii de pasăre.

                     (6)

                     Prin urmare, anexa I la Regulamentul (CE) nr. 798/2008 ar trebui modificată în consecință.

                     (7)

                     Măsurile prevăzute în prezentul regulament sunt conforme cu avizul Comitetului permanent pentru plante, animale, produse alimentare și hrană pentru animale,

               ADOPTĂ PREZENTUL REGULAMENT:

            Articolul 1
            Partea 1 a anexei I la Regulamentul (CE) nr. 798/2008 se modifică în conformitate cu anexa la prezentul regulament.

            Articolul 2
            Prezentul regulament intră în vigoare în a treia zi de la data publicării în Jurnalul Oficial al Uniunii Europene.

            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 7 noiembrie 2019.

                  Pentru Comisie

                  Președintele

               Jean-Claude JUNCKER

            (1)  JO L 18, 23.1.2003, p. 11.

            (2)  JO L 343, 22.12.2009, p. 74.

            (3)  Regulamentul (CE) nr. 798/2008 al Comisiei din 8 august 2008 de stabilire a unei liste a țărilor terțe, teritoriilor, zonelor sau compartimentelor din care pot fi importate în Comunitate și pot tranzita Comunitatea păsările de curte și produsele de pasăre, precum și a cerințelor de certificare sanitar-veterinară (JO L 226, 23.8.2008, p. 1).

               ANEXĂ

            În partea 1 din anexa I la Regulamentul (CE) nr. 798/2008, rubrica referitoare la Japonia se înlocuiește cu următorul text:

                           Codul ISO și numele țării terțe sau al teritoriului

                           Codul țării terțe, al teritoriului, zonei sau compartimentului

                           Descrierea țării terțe, a teritoriului, zonei sau compartimentului

                           Certificat sanitar-veterinar

                           Condiții specifice

                           Condiții specifice

                           Situația supravegherii gripei aviare

                           Situația vaccinării împotriva gripei aviare

                           Situația combaterii salmonelei(6)

                           Model(e)

                           Garanții suplimentare

                           Data de închidere(1)

                           Data de deschidere(2)

                        1

                        2

                        3

                        4

                        5

                        6

                        6A

                        6B

                        7

                        8

                        9

                        „JP – Japonia

                        JP-0

                        Întreaga țară

                        EP, E

                        POU”


title: Regulamentul de punere în aplicare (UE) 2019/1873 al Comisiei din 7 noiembrie 2019 privind procedurile la posturile de inspecție la frontieră pentru efectuarea în mod coordonat de către autoritățile competente a controalelor oficiale intensificate asupra produselor de origine animală, asupra materialelor germinative, precum și asupra subproduselor de origine animală și produselor compuse (Text cu relevanță pentru SEE)

text:
                  8.11.2019

                  RO

                  Jurnalul Oficial al Uniunii Europene

                  L 289/50

         REGULAMENTUL DE PUNERE ÎN APLICARE (UE) 2019/1873 AL COMISIEI
         din 7 noiembrie 2019
         privind procedurile la posturile de inspecție la frontieră pentru efectuarea în mod coordonat de către autoritățile competente a controalelor oficiale intensificate asupra produselor de origine animală, asupra materialelor germinative, precum și asupra subproduselor de origine animală și produselor compuse
         (Text cu relevanță pentru SEE)
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (UE) 2017/625 al Parlamentului European și al Consiliului din 15 martie 2017 privind controalele oficiale și alte activități oficiale efectuate pentru a asigura aplicarea legislației privind alimentele și furajele, a normelor privind sănătatea și bunăstarea animalelor, sănătatea plantelor și produsele de protecție a plantelor, de modificare a Regulamentelor (CE) nr. 999/2001, (CE) nr. 396/2005, (CE) nr. 1069/2009, (CE) nr. 1107/2009, (UE) nr. 1151/2012, (UE) nr. 652/2014, (UE) 2016/429 și (UE) 2016/2031 ale Parlamentului European și ale Consiliului, a Regulamentelor (CE) nr. 1/2005 și (CE) nr. 1099/2009 ale Consiliului și a Directivelor 98/58/CE, 1999/74/CE, 2007/43/CE, 2008/119/CE și 2008/120/CE ale Consiliului și de abrogare a Regulamentelor (CE) nr. 854/2004 și (CE) nr. 882/2004 ale Parlamentului European și ale Consiliului, precum și a Directivelor 89/608/CEE, 89/662/CEE, 90/425/CEE, 91/496/CEE, 96/23/CE, 96/93/CE și 97/78/CE ale Consiliului și a Deciziei 92/438/CEE a Consiliului (Regulamentul privind controalele oficiale) (1), în special articolul 65 alineatul (6),
         întrucât:

                     (1)

                     Regulamentul (UE) 2017/625 prevede ca anumite categorii de animale și mărfuri să fie supuse unor controale sistematice la posturile de inspecție la frontieră înainte de intrarea lor în Uniune.

                     (2)

                     Din articolul 65 alineatul (4) din Regulamentul (UE) 2017/625 rezultă că în cazul unor suspiciuni de practici frauduloase sau înșelătoare ale unui operator sau în cazul unor încălcări grave sau repetate ale normelor menționate la articolul 1 alineatul (2) din regulamentul respectiv, controalele oficiale asupra transporturilor cu aceeași utilizare sau origine efectuate de către autoritățile competente la posturile de inspecție la frontieră ar trebui intensificate. În temeiul articolului 65 alineatul (5) din Regulamentul (UE) 2017/625, decizia autorităților competente de a efectua astfel de controale intensificate trebuie să fie notificată Comisiei și statelor membre prin intermediul sistemului de gestionare a informațiilor pentru controalele oficiale (IMSOC – Information management system for official controls) menționat la articolul 131 din regulamentul respectiv.

                     (3)

                     Pentru a asigura o abordare armonizată a efectuării în mod coordonat a controalelor oficiale intensificate asupra anumitor mărfuri care intră în Uniune, ar trebui să fie stabilite proceduri detaliate pentru efectuarea în mod coordonat a controalelor respective, inclusiv norme privind rolul IMSOC în această privință. Din motive practice, efectuarea în mod coordonat a controalelor intensificate la frontiere ar trebui să se limiteze la categoriile de transporturi pentru care există o unitate de origine desemnată identificabilă, de exemplu transporturi de produse de origine animală, de materiale germinative, de subproduse de origine animală sau de produse compuse.

                     (4)

                     La primirea notificărilor din partea autorităților competente în conformitate cu articolul 65 alineatul (5) din Regulamentul (UE) 2017/625, Comisia ar trebui să evalueze în special dacă neconformitatea se bazează pe suspiciuni privind practici de natură frauduloasă sau înșelătoare sau pe o potențială încălcare gravă sau repetată a normelor menționate la articolul 1 alineatul (2) din Regulamentul (UE) 2017/625, de exemplu introducerea pe piață a produselor de origine animală care conțin niveluri de contaminanți sau de reziduuri de medicamente veterinare care depășesc limita maximă a reziduurilor sau introducerea pe piață a produselor care nu respectă Regulamentul (CE) nr. 2073/2005 al Comisiei (2).

                     (5)

                     Pentru a reduce riscul unor practici frauduloase sau înșelătoare prin prezentarea la controalele oficiale a unor transporturi de dimensiuni mici, greutatea totală a transporturilor conforme necesară pentru a stopa efectuarea în mod coordonat a controalelor oficiale intensificate ar trebui să fie de cel puțin zece ori greutatea transportului care a declanșat inițial măsura. Cu toate acestea, pentru a evita o sarcină administrativă și financiară inacceptabilă pentru autoritățile competente și pentru operatori, ar trebui stabilită o greutate totală maximă a transporturilor necesară pentru a stopa efectuarea în mod coordonat a controalelor oficiale intensificate.

                     (6)

                     Dacă, în cursul efectuării în mod coordonat a controalelor oficiale intensificate, trei transporturi care intră în Uniune pun în evidență același tip de încălcare indicat în notificare în conformitate cu articolul 65 alineatul (5) din Regulamentul (UE) 2017/625, efectuarea în mod coordonat a controalelor oficiale intensificate ar trebui menținută până când rezultatele acestora și acțiunea autorităților competente din țările terțe în cauză sunt satisfăcătoare. În acest caz, Comisia ar trebui să solicite autorităților competente din țările terțe să întreprindă investigațiile și măsurile necesare pentru remedierea situației din unitatea de origine și să prezinte un raport Comisiei.

                     (7)

                     Pentru motive legate de eficiența sistemului de control, statele membre ar trebui să aibă posibilitatea să excludă anumite transporturi de la efectuarea în mod coordonat a controalelor oficiale intensificate, și anume în cazurile în care transporturilor urmează să le fie refuzată intrarea în Uniune din alte motive decât încălcarea pentru care sunt efectuate în mod coordonat controalele oficiale intensificate.

                     (8)

                     Întrucât Regulamentul (UE) 2017/625 se aplică începând cu 14 decembrie 2019, prezentul regulament ar trebui să se aplice, de asemenea, de la data respectivă.

                     (9)

                     Măsurile prevăzute în prezentul regulament sunt conforme cu avizul Comitetului permanent pentru plante, animale, produse alimentare și hrană pentru animale,

               ADOPTĂ PREZENTUL REGULAMENT:

            Articolul 1
            Obiect și domeniu de aplicare
            Prin prezentul regulament sunt stabilite norme privind procedurile la posturile de inspecție la frontieră prin care autoritățile competente efectuează în mod coordonat controale oficiale intensificate asupra produselor de origine animală, asupra materialelor germinative, precum și asupra subproduselor de origine animală și produselor compuse care intră în Uniune pentru a fi introduse pe piață.

            Articolul 2
            Definiție
            În sensul prezentului regulament, „unitate de origine” înseamnă unitatea de origine dintr-o țară terță, inclusiv navele din țări terțe care figurează pe listele elaborate cu privire la exportul către Uniune al produselor de origine animală, al materialelor germinative, al subproduselor de origine animală și al produselor compuse în conformitate cu legislația relevantă a Uniunii.

            Articolul 3
            Declanșarea efectuării în mod coordonat a controalelor oficiale intensificate

               (1)   Cu ocazia notificării Comisiei și a celorlalte state membre prin intermediul IMSOC cu privire la decizia lor în conformitate cu articolul 65 alineatul (5) din Regulamentul (UE) 2017/625, autoritățile competente indică unitatea de origine, categoria de mărfuri, inclusiv descrierea acestora și codul din Nomenclatura combinată prevăzută în anexa I la Regulamentul (CEE) nr. 2658/87 al Consiliului (3), precum și încălcarea pentru care trebuie să fie efectuate în mod coordonat controale oficiale intensificate.

               (2)   După primirea notificării menționate la alineatul (1), Comisia evaluează dacă sunt îndeplinite următoarele condiții:

                           (a)

                           notificarea se bazează pe suspiciuni privind practici frauduloase sau înșelătoare sau pe o potențială încălcare gravă sau repetată a normelor menționate la articolul 1 alineatul (2) din Regulamentul (UE) 2017/625;

                           (b)

                           notificarea se referă la o acțiune sau omisiune pentru care este responsabilă unitatea de origine a transportului în cauză;

                           (c)

                           transportul în cauză nu face deja obiectul efectuării în mod coordonat a unor controale oficiale intensificate în conformitate cu prezentul regulament; și

                           (d)

                           transportul în cauză nu face obiectul unor măsuri de urgență adoptate în conformitate cu articolul 53 din Regulamentul (CE) nr. 178/2002 al Parlamentului European și al Consiliului (4) sau cu articolul 261 din Regulamentul (UE) 2016/429 al Parlamentului European și al Consiliului (5) sau al unor măsuri speciale adoptate în conformitate cu articolul 128 din Regulamentul (UE) 2017/625 pentru aceeași încălcare ca cea indicată în notificarea menționată la alineatul (1).

               (3)   Comisia înregistrează în IMSOC rezultatele evaluării menționate la alineatul (2).

               (4)   În cazul în care rezultatul evaluării menționate la alineatul (2) indică faptul că au fost îndeplinite condițiile necesare, autoritățile competente de la posturile de inspecție la frontieră din toate statele membre efectuează în mod coordonat controale oficiale intensificate.

            Articolul 4
            Proceduri pentru efectuarea în mod coordonat a controalelor oficiale intensificate

               (1)   Autoritățile competente de la posturile de inspecție la frontieră din toate statele membre efectuează controalele de identitate și fizice menționate la articolul 49 din Regulamentul (UE) 2017/625 pentru fiecare transport provenind din aceeași unitate de origine și care conține aceeași categorie de mărfuri, pentru același tip de încălcare, astfel cum se indică în IMSOC în conformitate cu articolul 3 alineatul (1).

               (2)   Pentru controalele menționate la alineatul (1), transporturile sunt selectate pe baza codurilor din Nomenclatura combinată indicate în IMSOC în conformitate cu articolul 3 alineatul (1).

               (3)   În cazul în care aceste coduri nu sunt destul de specifice pentru a identifica în mod adecvat categoria de mărfuri, autoritățile competente de la posturile de inspecție la frontieră supun transporturile selectate pe baza acestor coduri controalelor oficiale intensificate efectuate în mod coordonat numai dacă aceste transporturi corespund descrierii mărfurilor menționate la articolul 3 alineatul (1).

               (4)   Autoritățile competente înregistrează în IMSOC motivele pentru care nu supun un transport selectat controalelor oficiale intensificate efectuate în mod coordonat în conformitate cu alineatul (3).

            Articolul 5
            Controale impuse

               (1)   Dacă, în cursul efectuării în mod coordonat a controalelor oficiale intensificate, trei transporturi care intră în Uniune pun în evidență același tip de încălcare indicat în notificarea menționată la articolul 3 alineatul (1), Comisia solicită autorității competente din țara terță în care se află unitatea de origine a transporturilor neconforme:

                           (a)

                           să facă investigațiile necesare pentru a identifica motivele încălcărilor (denumite în continuare „controale impuse”);

                           (b)

                           să adopte un plan de acțiune în legătură cu unitatea de origine pentru a remedia în mod eficient situația; și

                           (c)

                           să raporteze cu privire la acțiunile menționate la literele (a) și (b), incluzând rezultatele planului de acțiune.

               (2)   Comisia monitorizează îndeaproape rezultatele controalelor impuse și ale planului de acțiune și ia măsuri suplimentare, inclusiv măsuri în conformitate cu articolul 53 din Regulamentul (CE) nr. 178/2002 și cu articolul 127 alineatul (4) din Regulamentul (UE) 2017/625, în cazul în care:

                           (a)

                           autoritatea competentă din țara terță nu întreprinde măsurile adecvate pentru remedierea efectivă a situației; sau

                           (b)

                           autoritățile competente din statele membre continuă să notifice rezultate nesatisfăcătoare ale controalelor oficiale intensificate efectuate în mod coordonat.

            Articolul 6
            Stoparea efectuării în mod coordonat a controalelor oficiale intensificate

               (1)   Efectuarea în mod coordonat a controalelor oficiale intensificate se stopează în următoarele cazuri:

                           (a)

                           când o autoritate competentă decide să își retragă notificarea menționată la articolul 3 alineatul (1) și informează Comisia și celelalte state membre prin intermediul IMSOC, indicând motivele prin care își justifică decizia; sau

                           (b)

                           când sunt îndeplinite următoarele condiții:

                                       (i)

                                       o secvență neîntreruptă de cel puțin 10 rezultate satisfăcătoare în ceea ce privește efectuarea în mod coordonat a controalelor oficiale intensificate a fost înregistrată în IMSOC de către autoritățile competente ale posturilor de inspecție la frontieră din statele membre; și

                                       (ii)

                                       greutatea transporturilor menționate la punctul (i) ajunge la cel puțin de 10 ori greutatea transportului la care se referă notificarea menționată la articolul 3 alineatul (1) sau la o greutate netă de 300 de tone, fiind reținută cea mai mică valoare.

               (2)   Cu toate acestea, în cazul în care Comisia a solicitat controale impuse în conformitate cu articolul 5 alineatul (1) litera (a), efectuarea în mod coordonat a controalelor oficiale intensificate se stopează atunci când:

                           (a)

                           o secvență neîntreruptă de cel puțin 30 de rezultate satisfăcătoare în ceea ce privește efectuarea în mod coordonat a controalelor oficiale intensificate a fost înregistrată în IMSOC de către autoritățile competente ale posturilor de inspecție la frontieră din statele membre; și

                           (b)

                           autoritatea competentă din țara terță a adoptat un plan de acțiune satisfăcător în conformitate cu articolul 5 alineatul (1) litera (b).

            Articolul 7
            Costul efectuării în mod coordonat a controalelor oficiale intensificate
            Costurile efectuării în mod coordonat a controalelor oficiale intensificate sunt suportate de operatorul responsabil cu transporturile care fac obiectul controalelor respective.

            Articolul 8
            Transporturi excluse de la efectuarea în mod coordonat a controalelor oficiale intensificate

               (1)   Autoritățile competente pot exclude un transport de la efectuarea în mod coordonat a controalelor oficiale intensificate, dacă transportului urmează să îi fie refuzată intrarea în Uniune în conformitate cu articolul 66 alineatul (1) din Regulamentul (UE) 2017/625 din alte motive decât încălcarea pentru care sunt efectuate în mod coordonat controalele oficiale intensificate.

               (2)   Autoritățile competente înregistrează în IMSOC motivele pentru excluderea unui transport de la efectuarea în mod coordonat a controalelor oficiale intensificate în conformitate cu alineatul (1).

            Articolul 9
            Intrare în vigoare și aplicare
            Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
            Se aplică de la 14 decembrie 2019.

            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 7 noiembrie 2019.

                  Pentru Comisie

                  Președintele

               Jean-Claude JUNCKER

            (1)  JO L 95, 7.4.2017, p. 1.

            (2)  Regulamentul (CE) nr. 2073/2005 al Comisiei din 15 noiembrie 2005 privind criteriile microbiologice pentru produsele alimentare (JO L 338, 22.12.2005, p. 1).

            (3)  Regulamentul (CEE) nr. 2658/87 al Consiliului din 23 iulie 1987 privind Nomenclatura tarifară și statistică și Tariful vamal comun (JO L 256, 7.9.1987, p. 1).

            (4)  Regulamentul (CE) nr. 178/2002 al Parlamentului European și al Consiliului din 28 ianuarie 2002 de stabilire a principiilor și a cerințelor generale ale legislației alimentare, de instituire a Autorității Europene pentru Siguranța Alimentară și de stabilire a procedurilor în domeniul siguranței produselor alimentare (JO L 31, 1.2.2002, p. 1).

            (5)  Regulamentul (UE) 2016/429 al Parlamentului European și al Consiliului din 9 martie 2016 privind bolile transmisibile ale animalelor și de modificare și de abrogare a anumitor acte din domeniul sănătății animalelor („Legea privind sănătatea animală”) (JO L 84, 31.3.2016, p. 1).


title: Regulamentul de Punere în Aplicare (UE) 2020/105 al Comisiei din 23 ianuarie 2020 de supunere la înregistrare a importurilor de anumite foi și rulouri din oțel inoxidabil laminate la cald originare din Republica Populară Chineză și din Indonezia

text:
                  24.1.2020

                  RO

                  Jurnalul Oficial al Uniunii Europene

                  L 19/10

         REGULAMENTUL DE PUNERE ÎN APLICARE (UE) 2020/105 AL COMISIEI
         din 23 ianuarie 2020
         de supunere la înregistrare a importurilor de anumite foi și rulouri din oțel inoxidabil laminate la cald originare din Republica Populară Chineză și din Indonezia
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (UE) 2016/1037 al Parlamentului European și al Consiliului din 8 iunie 2016 privind protecția împotriva importurilor care fac obiectul unor subvenții din partea țărilor care nu sunt membre ale Uniunii Europene (1) (denumit în continuare „regulamentul de bază”), în special articolul 24 alineatul (5),
         după informarea statelor membre,
         întrucât:

                     (1)

                     La data de 10 octombrie 2019, Comisia Europeană (denumită în continuare „Comisia”) a anunțat, printr-un aviz publicat în Jurnalul Oficial al Uniunii Europene (2) (denumit în continuare „avizul de deschidere”), deschiderea unei proceduri antisubvenție (denumită în continuare „procedura”) privind importurile în Uniune de anumite foi și rulouri din oțel inoxidabil laminate la cald, originare din Republica Populară Chineză (denumită în continuare „RPC”) și din Indonezia, în urma unei plângeri depuse la data de 26 august 2019 de Eurofer, Asociația Europeană a Oțelului (denumită în continuare „reclamantul”), în numele a patru producători din Uniune care reprezintă producția totală a Uniunii de anumite foi și rulouri din oțel inoxidabil laminate la cald.

                     (2)

                     La data de 12 august 2019, Comisia anunțase deja deschiderea unei proceduri antidumping cu privire la importurile în Uniune ale aceluiași produs originar din RPC, din Taiwan și din Indonezia (3) (denumită în continuare „procedura antidumping paralelă”) în temeiul articolului 5 din Regulamentul (UE) 2016/1036 al Parlamentului European și al Consiliului (4) (denumit în continuare „regulamentul antidumping de bază”).

               1.   PRODUSUL ÎN CAUZĂ ȘI PRODUSUL SIMILAR

                     (3)

                     Produsul supus înregistrării (denumit în continuare „produsul în cauză”) este reprezentat de produsele laminate plate din oțeluri inoxidabile, chiar sub formă de rulouri (inclusiv produsele „tăiate la lungime” și „benzile înguste”), simplu laminate la cald, fiind excluse produsele nerulate, cu o lățime de 600 mm sau mai mult și cu o grosime de peste 10 mm. Aceste produse se încadrează în prezent la codurile SA 7219 11, 7219 12, 7219 13, 7219 14, 7219 22, 7219 23, 7219 24, 7220 11 și 7220 12. Aceste coduri SA sunt menționate doar cu titlu informativ.

               2.   CEREREA

                     (4)

                     Reclamantul solicitase deja în plângerea sa înregistrarea importurilor. La data de 31 octombrie 2019, reclamantul a depus o cerere de înregistrare separată referitoare la importurile care fac obiectul prezentei proceduri, în temeiul articolului 24 alineatul (5) din regulamentul de bază. Reclamantul a solicitat ca importurile produsului în cauză să fie supuse înregistrării, astfel încât ulterior să poată fi aplicate măsuri împotriva respectivelor importuri, începând cu data înregistrării lor. La 22 noiembrie și 10 Ddecembrie 2019, au fost comunicate noi elemente în sprijinul acestei cereri.

                     (5)

                     La data de 14 noiembrie 2019, Marcegaglia Specialties (denumit în continuare „Marcegaglia”), un utilizator al produsului în cauză care cooperează în cadrul procedurii antisubvenție, a transmis observații privind cererea reclamantului de înregistrare a importurilor.

               3.   MOTIVE PENTRU ÎNREGISTRARE

                     (6)

                     În conformitate cu articolul 24 alineatul (5) din regulamentul de bază, Comisia poate să dea instrucțiuni autorităților vamale cu privire la luarea măsurilor corespunzătoare pentru a înregistra importurile, astfel încât să poată fi aplicate măsuri cu privire la aceste importuri de la data înregistrării lor. Importurile pot fi supuse înregistrării în urma unei cereri din partea industriei din Uniune care conține suficiente elemente de probă pentru a justifica o astfel de acțiune.

                     (7)

                     Potrivit reclamantului, înregistrarea este justificată deoarece produsul în cauză originar din RPC și din Indonezia este subvenționat. Acesta a susținut că industria din Uniune înregistrează prejudicii importante cauzate de o creștere a importurilor la prețuri reduse care va submina efectele corective ale eventualelor taxe definitive, permițând constituirea de stocuri.

                     (8)

                     Comisia a examinat cererea în conformitate cu articolul 16 alineatul (4) din regulamentul de bază. Ea a verificat dacă există circumstanțe critice în care, pentru produsul subvenționat în cauză, prejudiciile dificil de remediat sunt cauzate de importuri masive, efectuate într-un timp relativ scurt, ale unui produs care beneficiază de subvenții care pot face obiectul unor măsuri compensatorii și dacă se consideră necesar să se instituie retroactiv taxe compensatorii asupra respectivelor importuri, pentru a împiedica repetarea unor astfel de prejudicii.

               3.1.   Subvenționarea produsului în cauză

                     (9)

                     Comisia dispune de suficiente elemente de probă care atestă faptul că importurile produsului în cauză originar din RPC și din Indonezia fac obiectul unor subvenții.

                     (10)

                     În ceea ce privește RPC, practicile de subvenționare prezumate constau în transferuri directe de fonduri, venituri publice nepercepute sau necolectate și furnizarea de către administrația publică a unor bunuri și servicii în schimbul unei remunerații mai mici decât cea adecvată. Printre acestea se numără, de exemplu, împrumuturi preferențiale și acordarea de linii de credit de către bănci de stat, programe de subvenționare a creditelor la export, garanții și asigurări la export și programe de granturi; reduceri fiscale pentru întreprinderile de înaltă și nouă tehnologie, compensații fiscale pentru cercetare și dezvoltare, amortizarea accelerată a echipamentelor utilizate de întreprinderile de înaltă tehnologie pentru dezvoltarea și producția înaltei tehnologii, o scutire referitoare la dividende între societățile rezidente calificate, reducerea impozitului cu reținere la sursă pentru dividendele plătite de întreprinderile chineze cu capital străin către societățile-mamă străine, scutiri de taxe pentru utilizarea terenurilor și reducerea taxei la export; și furnizarea de terenuri și energie de către autoritățile publice contra unei remunerații mai mici decât cea adecvată.

                     (11)

                     În ceea ce privește Indonezia, practicile de subvenționare prezumate constau în transferuri directe de fonduri, venituri publice nepercepute sau necolectate și furnizarea de către administrația publică a unor bunuri și servicii în schimbul unei remunerații mai mici decât cea adecvată. Printre acestea se numără, de exemplu, împrumuturi preferențiale în funcție de politică și avantaje fiscale în temeiul legislației indoneziene, precum și scutirea de taxa la importul de materii prime și de echipamente de producție.

                     (12)

                     Se presupune că măsurile menționate anterior reprezintă subvenții, deoarece acestea implică o contribuție financiară din partea guvernului RPC, a guvernului Indoneziei sau din partea altor autorități regionale și locale (inclusiv organisme publice) și conferă un avantaj producătorilor-exportatori ai produsului în cauză. Se afirmă că aceste subvenții sunt condiționate de rezultatele la export și/sau de utilizarea produselor naționale în locul produselor importate și/sau se limitează la anumite sectoare și/sau anumite tipuri de întreprinderi și/sau anumite locații și, prin urmare, sunt specifice și pot face obiectul unor măsuri compensatorii.

                     (13)

                     Elementele de probă privind subvenționarea au fost puse la dispoziție în versiunea publică a plângerii și analizate mai amănunțit în memorandumul privind caracterul suficient al elementelor de probă.

                     (14)

                     Prin urmare, elementele de probă disponibile în acest stadiu tind să susțină afirmația că exporturile produsului în cauză beneficiază de subvenții care pot face obiectul unor măsuri compensatorii.

               3.2.   Existența unor importuri masive într-o perioadă de timp relativ scurtă

                     (15)

                     În plângere și în observațiile ulterioare transmise în legătură cu cererea de înregistrare, elementele de probă referitoare la volumul importurilor arată o creștere masivă a importurilor, atât în valoare absolută, cât și în ceea ce privește cota de piață, în perioada cuprinsă între 2015 și iunie 2019. Mai precis, elementele de probă furnizate în plângere arată că exportatorii chinezi și indonezieni au crescut foarte mult volumul vânzărilor de produs în cauză către Uniune, fapt care a determinat o creștere puternică a cotei de piață până la 28,7 % în cea de-a doua jumătate a anului 2018.

                     (16)

                     O analiză a evoluției importurilor pentru întreaga perioadă examinată și pentru perioada ulterioară deschiderii anchetei, și anume prin adăugarea de date din baza de date Surveillance 2 care acoperă produsul specific în cauză la datele din plângere, nu sugerează că creșterea masivă a importurilor a încetat:

                        Volumele importurilor din țările în cauză (tone)

                                 Origine

                                 2016

                                 2017

                                 2018

                                 Ancheta Perioada (PA)

                                 Media lunară PA

                                 Media lunară după deschiderea anchetei  (5)

                                 RPC

                                 194 963

                                 263 858

                                 250 626

                                 220 705

                                 18 392

                                 26 338

                                 Indonezia

                                 105

                                 17

                                 44 863

                                 107 107

                                 8 926

                                 4 270

                                 Țări în cauză

                                 195 068

                                 263 874

                                 295 489

                                 327 812

                                 27 318

                                 30 607

                                    Sursă:

                                             —

                                             2016-2018: plângerea;

                                             —

                                             PA și după PA: baza de date Surveillance 2.

                     (17)

                     Pe baza acestor date statistice, Comisia a constatat că importurile masive din țările în cauză au fost confirmate chiar și în cele două luni de la deschiderea anchetei, și anume în octombrie și noiembrie 2019, volumul lunar mediu al importurilor în aceste luni fiind cu 12 % mai mare decât nivelul deja ridicat observat în perioada de anchetă. Datele statistice aflate la dispoziția Comisiei după deschiderea anchetei arată o tendință de creștere a volumelor importurilor provenite din țările în cauză. Aceste creșteri, împreună cu cotele de piață respective ale celor două țări exportatoare pe parcursul perioadei examinate, au dus la importuri masive într-o perioadă de timp relativ scurtă, în sensul articolului 16 alineatul (4) din regulamentul de bază.

               3.3.   Prejudiciul, care este dificil de reparat, este cauzat de aceste importuri

                     (18)

                     În plus, Comisia dispune de suficiente elemente de probă potrivit cărora practicile de subvenționare ale exportatorilor cauzează un prejudiciu important industriei din Uniune. Volumul și prețurile importurilor produsului în cauză au avut un impact negativ asupra cantităților vândute și a nivelului prețurilor practicate pe piața Uniunii, precum și asupra cotei de piață deținute de industria din Uniune. Acest lucru a generat efecte negative semnificative asupra performanței generale și a situației financiare a industriei din Uniune. Elementele de probă privind factorii care determină prejudiciul prevăzuți la articolul 8 alineatul (4) din regulamentul de bază constau în datele conținute în plângere și în observațiile ulterioare cu privire la înregistrare și sunt susținute de datele Eurostat aflate la dispoziția publicului. Plângerea a arătat, printre altele, că vânzările industriei din Uniune către părți neafiliate au scăzut cu 6 % între 2015 și 2018, că în perioada respectivă cota de piață a acesteia a scăzut cu 4,3 % și că rentabilitatea a fost scăzută în 2018, reprezentând mai puțin de jumătate din rentabilitatea atinsă în 2017. În plus, rentabilitatea a scăzut dramatic în cursul anului 2018 și a fost de doar 2,2 % în a doua jumătate a anului respectiv. Plângerea a demonstrat, de asemenea, faptul că ocuparea forței de muncă a scăzut cu 3 % față de anul 2015.

                     (19)

                     De asemenea, în cererea sa de înregistrare, reclamantul a indicat faptul că deteriorarea rapidă a situației industriei din Uniune observată în plângere în cea de a doua jumătate a anului 2018 a continuat în prima jumătate a anului 2019, cu o scădere suplimentară a nivelurilor de producție și o creștere a subcotării exercitate de importuri. În cererea sa de înregistrare, reclamantul a furnizat, de asemenea, elemente de probă care arată că situația s-a înrăutățit de atunci, indicând printre altele patru anunțuri importante privind diferite tipuri de restructurare publicate de către diverși producători din Uniune începând cu iulie 2019, care au afectat locurile de muncă ale sute de membri ai personalului lor. Două dintre aceste anunțuri erau recente, fiind publicate în octombrie 2019.

                     (20)

                     În plus, Comisia a evaluat, în acest stadiu, dacă prejudiciul suferit era greu de reparat. Odată ce furnizorii chinezi și indonezieni sunt integrați în liniile de aprovizionare ale clienților industriei din Uniune, aceștia din urmă pot fi reticenți să schimbe furnizorii în favoarea producătorilor din Uniune. În plus, este puțin probabil ca clienții industriei din Uniune să accepte prețurile mai mari practicate de industria din Uniune, chiar dacă, ipotetic, Comisia ar impune în viitor măsuri compensatorii fără efect retroactiv. O astfel de amenințare de pierdere permanentă a cotei de piață sau de venituri reduse constituie un prejudiciu care este greu de reparat.

               3.4.   Prevenirea reapariției prejudiciului

                     (21)

                     În sfârșit, având în vedere datele menționate și considerațiile prezentate la punctul 3.3 de mai sus, Comisia a apreciat că este necesar să pregătească potențiala instituire retroactivă de măsuri prin impunerea obligației de înregistrare pentru a preveni reapariția unui astfel de prejudiciu. Într-adevăr, în perioada ulterioară PA, condițiile de piață tind să confirme că situația industriei interne se deteriorează din cauza creșterii semnificative a importurilor subvenționate la prețuri scăzute.

               4.   PROCEDURA

                     (22)

                     În consecință, Comisia a concluzionat că există suficiente elemente de probă pentru a justifica supunerea la înregistrare a importurilor produsului în cauză, în conformitate cu articolul 24 alineatul (5) din regulamentul de bază.

                     (23)

                     Toate părțile interesate sunt invitate să își prezinte în scris punctele de vedere și să pună la dispoziție elemente de probă în sprijinul acestora. În plus, Comisia poate audia părțile interesate, cu condiția ca acestea să prezinte o solicitare scrisă din care să reiasă că au motive speciale în baza cărora ar trebui să fie audiate.

               5.   ÎNREGISTRAREA

                     (24)

                     În temeiul articolului 24 alineatul (5) din regulamentul de bază, importurile produsului în cauză ar trebui să facă obiectul unei înregistrări pentru a se garanta că, în cazul în care ancheta ar avea ca rezultat constatări care conduc la instituirea unor taxe compensatorii, taxele respective pot fi percepute retroactiv pentru importurile înregistrate, dacă sunt îndeplinite condițiile necesare, în conformitate cu dispozițiile legale aplicabile.

                     (25)

                     Orice taxă viitoare ar fi stabilită în funcție de constatările anchetei antisubvenție.

                     (26)

                     În acest stadiu al anchetei încă nu este posibil să se estimeze cuantumul subvenționării în RPC și Indonezia. Plângerea nu oferă o estimare precisă a cuantumului subvenționării, care ar trebui să fie utilizat în mod normal ca bază pentru stabilirea taxelor compensatorii. Plângerea conține doar o estimare a nivelului de eliminare a prejudiciului, de 29,1 % pentru RPC și, respectiv, de 39,8 % pentru Indonezia. În conformitate cu articolul 15 alineatul (1) al patrulea paragraf din regulamentul de bază, acest cuantum estimat al taxei ar fi relevant numai în cazul în care o taxă stabilită pe baza cuantumului subvențiilor care fac obiectul unor măsuri compensatorii ar fi mai ridicată, iar Comisia concluzionează în mod clar că instituirea acestei taxe mai ridicate nu ar fi în interesul Uniunii.

               6.   PRELUCRAREA DATELOR CU CARACTER PERSONAL

                     (27)

                     Toate datele cu caracter personal colectate în contextul acestei înregistrări vor fi prelucrate în conformitate cu dispozițiile Regulamentului (UE) 2018/1725 al Parlamentului European și al Consiliului (6),

               ADOPTĂ PREZENTUL REGULAMENT:

            Articolul 1
            Autoritățile vamale sunt invitate, în temeiul articolului 24 alineatul (5) din Regulamentul (UE) 2016/1037, să ia măsurile corespunzătoare pentru a înregistra importurile în Uniune de produse laminate plate din oțeluri inoxidabile, chiar sub formă de rulouri (inclusiv produsele „tăiate la lungime” și „benzile înguste”), simplu laminate la cald, fiind excluse produsele nerulate, cu o lățime de 600 mm sau mai mult și cu o grosime de peste 10 mm, încadrate în prezent la codurile SA 7219 11, 7219 12, 7219 13, 7219 14, 7219 22, 7219 23, 7219 24, 7220 11 și 7220 12 și originare din Republica Populară Chineză și din Indonezia.
            Înregistrarea expiră la după nouă luni de la data intrării în vigoare a prezentului regulament.
            Toate părțile interesate sunt invitate să își prezinte în scris punctele de vedere, să furnizeze elemente de probă în sprijinul acestora sau să solicite să fie audiate în termen de 21 de zile de la data publicării prezentului regulament.

            Articolul 2
            Prezentul regulament intră în vigoare în ziua următoare datei publicării în Jurnalul Oficial al Uniunii Europene.

            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 23 ianuarie 2020.

                  Pentru Comisie

                  Președintele

               Ursula VON DER LEYEN

            (1)  JO L 176, 30.6.2016, p. 55.

            (2)  Aviz de deschidere a unei proceduri antisubvenție privind importurile de anumite foi și rulouri din oțel inoxidabil laminate la cald originare din Republica Populară Chineză și din Indonezia (2019/C 342/09) (JO C 342, 10.10.2019, p. 18).

            (3)  Aviz de deschidere a unei proceduri antidumping privind importurile de anumite foi și rulouri din oțel inoxidabil laminate la cald originare din Republica Populară Chineză, Taiwan și Indonezia (2019/C 269 I/01) (JO C 269 I, 12.8.2019, p. 1).

            (4)  Regulamentul (UE) 2016/1036 al Parlamentului European și al Consiliului din 8 iunie 2016 privind protecția împotriva importurilor care fac obiectul unui dumping din partea țărilor care nu sunt membre ale Uniunii Europene (JO L 176, 30.6.2016, p. 21).

            (5)  Octombrie 2019-noiembrie 2019.

            (6)  Regulamentul (UE) 2018/1725 al Parlamentului European și al Consiliului din 23 octombrie 2018 privind protecția persoanelor fizice în ceea ce privește prelucrarea datelor cu caracter personal de către instituțiile, organele, oficiile și agențiile Uniunii și privind libera circulație a acestor date și de abrogare a Regulamentului (CE) nr. 45/2001 și a Deciziei nr. 1247/2002/CE (JO L 295, 21.11.2018, p. 39).


title: Regulamentul de punere în aplicare (UE) 2020/106 al Comisiei din 23 ianuarie 2020 privind autorizarea formiatului de sodiu ca aditiv furajer în hrana tuturor speciilor de animale (Text cu relevanță pentru SEE)

text:
                  24.1.2020

                  RO

                  Jurnalul Oficial al Uniunii Europene

                  L 19/15

         REGULAMENTUL DE PUNERE ÎN APLICARE (UE) 2020/106 AL COMISIEI
         din 23 ianuarie 2020
         privind autorizarea formiatului de sodiu ca aditiv furajer în hrana tuturor speciilor de animale
         (Text cu relevanță pentru SEE)
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (CE) nr. 1831/2003 al Parlamentului European și al Consiliului din 22 septembrie 2003 privind aditivii din hrana animalelor (1), în special articolul 9 alineatul (2),
         întrucât:

                     (1)

                     Regulamentul (CE) nr. 1831/2003 prevede autorizarea aditivilor destinați hranei animalelor, precum și motivele și procedurile de acordare a unei astfel de autorizații.

                     (2)

                     În conformitate cu articolul 7 din Regulamentul (CE) nr. 1831/2003, a fost depusă o cerere de autorizare pentru formiatul de sodiu. Cererea respectivă a fost însoțită de informațiile și de documentele necesare în temeiul articolului 7 alineatul (3) din Regulamentul (CE) nr. 1831/2003.

                     (3)

                     Cererea se referă la autorizarea formiatului de sodiu ca aditiv furajer în hrana tuturor speciilor de animale, urmând ca această substanță să fie clasificată în categoria „aditivi tehnologici”.

                     (4)

                     Autoritatea Europeană pentru Siguranța Alimentară (denumită în continuare „autoritatea”) a concluzionat în avizele sale din 30 aprilie 2015 (2) și 26 februarie 2019 (3) că, în condițiile de utilizare propuse, formiatul de sodiu nu are efecte nocive asupra sănătății animale, a siguranței consumatorilor ori asupra mediului. Autoritatea a concluzionat, de asemenea, că substanța este ușor iritantă pentru ochi și sensibilizantă pentru piele. În plus, deoarece se consideră că expunerea la formiatul de sodiu prin inhalare reprezintă un risc pentru muncitorii care manipulează acest aditiv fără protecție corespunzătoare, este prudent să se considere că această substanță are efecte iritante la nivelul căilor respiratorii. Prin urmare, Comisia consideră că ar trebui luate măsuri adecvate de protecție pentru a preveni efectele negative asupra sănătății umane, în special în ceea ce privește utilizatorii aditivului. Autoritatea a concluzionat, de asemenea, că formiatul de sodiu în stare lichidă are potențialul de a fi eficace ca ameliorator al condițiilor de igienă pentru furaje. Autoritatea nu consideră că sunt necesare cerințe specifice pentru monitorizarea ulterioară introducerii pe piață. În plus, autoritatea a verificat raportul privind metodele de analiză a aditivului destinat hranei animalelor din hrana pentru animale, transmis de laboratorul de referință înființat în temeiul Regulamentului (CE) nr. 1831/2003.

                     (5)

                     Evaluarea formiatului de sodiu arată că sunt îndeplinite condițiile de autorizare prevăzute la articolul 5 din Regulamentul (CE) nr. 1831/2003. În consecință, utilizarea formiatului de sodiu ar trebui să fie autorizată conform anexei la prezentul regulament.

                     (6)

                     Măsurile prevăzute în prezentul regulament sunt conforme cu avizul Comitetului permanent pentru plante, animale, produse alimentare și hrană pentru animale,

               ADOPTĂ PREZENTUL REGULAMENT:

            Articolul 1
            Autorizare
            Substanța specificată în anexă, aparținând categoriei „aditivi tehnologici” și grupului funcțional „amelioratori ai condițiilor de igienă”, este autorizat ca aditiv pentru hrana animalelor, în condițiile stabilite în anexa respectivă.

            Articolul 2
            Intrare în vigoare
            Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.

            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 23 ianuarie 2020.

                  Pentru Comisie

                  Președintele

               Ursula VON DER LEYEN

            (1)  JO L 268, 18.10.2003, p. 29.

            (2)  EFSA Journal 2015; 13(5):4113

            (3)  EFSA Journal 2019; 17(3):5645

            ANEXĂ

                        Numărul de identificare al aditivului

                        Aditivul

                        Formula chimică, descrierea, metoda de analiză

                        Specia sau categoria de animale

                        Vârsta maximă

                        Conținutul minim

                        Conținutul maxim

                        Alte dispoziții

                        Sfârșitul perioadei de autorizare

                        mg de acid formic/kg de furaj complet cu un conținut de umiditate de 12 %

                           Aditivi tehnologici: amelioratori ai condițiilor de igienă

                        1k237

                        Formiat de sodiu

                           Compoziția aditivului

                        În stare lichidă
                        ≥ 15 % formiat de sodiu
                        ≤ 75 % acid formic
                        ≤ 25 % apă

                        Toate speciile de animale cu excepția porcilor

                        —

                        —

                        10 000
                        (acid formic echivalent)

                                    1.

                                    În instrucțiunile de utilizare a aditivului și a preamestecului se precizează condițiile de depozitare.

                                    2.

                                    Amestecul diferitelor surse de acid formic nu trebuie să depășească conținutul maxim admis în furajele complete.

                                    3.

                                    Pentru utilizatorii aditivului și ai preamestecurilor, operatorii din sectorul hranei pentru animale stabilesc proceduri operaționale și măsuri organizatorice pentru a contracara riscurile potențiale care rezultă din utilizarea lor. În cazul în care riscurile respective nu pot fi eliminate sau reduse la minimum prin astfel de proceduri și de măsuri, aditivul și preamestecurile se utilizează cu echipamente de protecție individuală, inclusiv echipamente de protecție respiratorie, ochelari și mănuși de protecție.

                        13 februarie 2030

                           Caracterizarea substanței active

                        Formiat de sodiu ≥ 15 % (stare lichidă) Acid formic ≤ 75 %
                        Produs prin sinteză chimică

                        Porci

                        —

                        —

                        12 000
                        (acid formic echivalent)

                           Metoda de analiză
                            (1)

                        Determinarea sodiului în aditivii furajeri: EN ISO 6869: spectrometrie de absorbție atomică (AAS) sau EN 15510: spectrometrie de emisie atomică cu plasmă cuplată inductiv (ICP-AES).
                        Determinarea formiatului total în aditivii furajeri: EN 15909 HPLC în fază inversă cu detector UV (RP-HPLC-UV).
                        Determinarea formiatului total în preamestecuri și furaje: cromatografie de lichide de înaltă performanță de excludere ionică, cu detector UV sau detector cu indice de refracție (HPLC-UV/RI) sau metoda cromatografiei ionice cu detector cu conductivitate electrică (IC-ECD).

               (1)  Detalii ale metodelor analitice sunt disponibile la următoarea adresă a laboratorului de referință: https://ec.europa.eu/jrc/en/eurl/feed-additives/evaluation-reports


title: Regulamentul de Punere în Aplicare (UE) 2020/103 al Comisiei din 17 ianuarie 2020 de modificare a Regulamentului de punere în aplicare (UE) nr. 844/2012 al Comisiei în ceea ce privește clasificarea armonizată a substanțelor active (Text cu relevanță pentru SEE)

text:
                  24.1.2020

                  RO

                  Jurnalul Oficial al Uniunii Europene

                  L 19/1

         REGULAMENTUL DE PUNERE ÎN APLICARE (UE) 2020/103 AL COMISIEI
         din 17 ianuarie 2020
         de modificare a Regulamentului de punere în aplicare (UE) nr. 844/2012 al Comisiei în ceea ce privește clasificarea armonizată a substanțelor active
         (Text cu relevanță pentru SEE)
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (CE) nr. 1107/2009 al Parlamentului European și al Consiliului din 21 octombrie 2009 privind introducerea pe piață a produselor fitosanitare și de abrogare a Directivelor 79/117/CEE și 91/414/CEE ale Consiliului (1), în special articolul 20 alineatul (19) și articolul 78 alineatul (2),
         întrucât:

                     (1)

                     Regulamentul de punere în aplicare (UE) nr. 844/2012 al Comisiei (2) stabilește dispozițiile necesare pentru punerea în aplicare a procedurii de reînnoire pentru substanțele active în temeiul Regulamentului (CE) nr. 1107/2009.

                     (2)

                     În conformitate cu articolul 36 alineatul (2) din Regulamentul (CE) nr. 1272/2008 al Parlamentului European și al Consiliului (3), substanțele active în sensul Regulamentului (CE) nr. 1107/2009 fac în mod normal obiectul clasificării și etichetării armonizate. Prin urmare, este oportun să se stabilească norme de procedură detaliate privind transmiterea propunerilor către Agenția Europeană pentru Produse Chimice (denumită în continuare „agenția”) în conformitate cu articolul 37 alineatul (1) din Regulamentul (CE) nr. 1272/2008 de către statul membru raportor în timpul reînnoirii aprobării substanțelor active în temeiul articolului 14 din Regulamentul (CE) nr. 1107/2009.

                     (3)

                     O perioadă de timp suplimentară trebuie să fie pusă la dispoziția statului membru raportor, în cadrul procedurii de reînnoire, pentru a pregăti proiectul de raport de evaluare a reînnoirii și dosarul transmis agenției, precum și la dispoziția Autorității Europene pentru Siguranța Alimentară (denumită în continuare „autoritatea”) pentru pregătirea concluziei sale. Prin urmare, perioada de care dispun solicitanții între transmiterea cererii de reînnoire și depunerea dosarelor suplimentare trebuie să fie redusă cu trei luni, iar respectiva perioadă de trei luni trebuie să fie realocată perioadelor puse la dispoziția statului membru raportor și a autorității.

                     (4)

                     În general, este oportun ca statul membru raportor să depună un dosar în conformitate cu articolul 37 alineatul (1) din Regulamentul (CE) nr. 1272/2008 cel puțin pentru acele clase de pericol care sunt relevante pentru a identifica dacă o substanță activă poate fi considerată substanță activă cu risc redus în conformitate cu articolul 22 din Regulamentul CE nr. 1107/2009 coroborat cu punctul 5.1.1 din anexa II la regulamentul respectiv, care include, de asemenea, clasele de pericol relevante pentru criteriile de excludere stabilite la punctele 3.6.2-3.6.4 și 3.7 din anexa II la Regulamentul (CE) nr. 1107/2009. Statul membru raportor trebuie să justifice în mod corespunzător motivul pentru care nu se garantează nicio clasificare și etichetare armonizată pentru clasele de pericol pentru care consideră că nu sunt îndeplinite criteriile de clasificare și etichetare armonizată prevăzute în Regulamentul (CE) nr. 1272/2008.

                     (5)

                     Totuși, în cazul în care o propunere a fost deja prezentată agenției și evaluarea acesteia este în curs de desfășurare, statul membru raportor trebuie să limiteze propunerea la oricare dintre acele clase de pericol care nu sunt acoperite de propunerea pendinte, cu excepția cazului în care consideră că sunt disponibile noi informații care nu au făcut parte din dosarul în curs.

                     (6)

                     Mai mult, pentru acele clase de pericol enumerate la punctul 5.1.1 din anexa II la Regulamentul (CE) nr. 1107/2009, care sunt deja acoperite de un aviz existent al Comitetului pentru evaluarea riscurilor din cadrul agenției, este suficient ca statul membru raportor să justifice în mod corespunzător faptul că avizul existent al Comitetului pentru evaluarea riscurilor rămâne valabil. Agenția își poate exprima punctele de vedere cu privire la dosarul depus de statul membru raportor.

                     (7)

                     Pentru a se asigura că avizul Comitetului pentru evaluarea riscurilor al agenției este la dispoziția autorității înainte de adoptarea concluziei acesteia în temeiul articolului 13 din Regulamentul (UE) nr. 844/2012, trebuie să fie definite termene orientative.

                     (8)

                     Pentru ca solicitanții să poată ține seama de perioada redusă de pregătire a dosarului între cererea de reînnoire și depunerea dosarelor suplimentare, trebuie să se pună la dispoziție o perioadă de tranziție. Procedurile pentru care au fost deja depuse dosare suplimentare nu trebuie să fie afectate.

                     (9)

                     Măsurile prevăzute în prezentul regulament sunt conforme cu avizul Comitetului permanent pentru plante, animale, produse alimentare și hrană pentru animale,

               ADOPTĂ PREZENTUL REGULAMENT:

            Articolul 1
            Regulamentul (UE) nr. 844/2012 se modifică după cum urmează:

                        1.

                        La articolul 6, alineatul (3) se înlocuiește cu următorul text:

                           „(3)   Dosarele suplimentare se depun cel târziu cu 33 de luni înainte de expirarea aprobării.”

                        2.

                        La articolul 7 alineatul (1), litera (j) se înlocuiește cu următorul text:

                                    „(j)

                                    după caz, o copie a propunerii de clasificare în cazul în care se consideră că substanța trebuie să fie clasificată sau reclasificată în conformitate cu Regulamentul (CE) nr. 1272/2008 al Parlamentului European și al Consiliului (*1);

                           (*1)  Regulamentul (CE) nr. 1272/2008 al Parlamentului European și al Consiliului din 16 decembrie 2008 privind clasificarea, etichetarea și ambalarea substanțelor și a amestecurilor, de modificare și de abrogare a Directivelor 67/548/CEE și 1999/45/CE, precum și de modificare a Regulamentului (CE) nr. 1907/2006 (JO L 353, 31.12.2008, p. 1)”."

                        3.

                        Articolul 11 se modifică după cum urmează:

                                    (a)

                                    la alineatul (1), „12 luni” se înlocuiește cu „13 luni”;

                                    (b)

                                    la alineatul (2), litera (e) se înlocuiește cu următorul text:

                                                „(e)

                                                o sugestie privind clasificarea sau confirmarea sa, în cazul în care este aplicabil, sau reclasificarea substanței active în conformitate cu criteriile din Regulamentul (CE) nr. 1272/2008, astfel cum se specifică în dosarul care trebuie să fie transmis în temeiul alineatului (9) și coerent cu acesta;”

                                    (c)

                                    la alineatul (5), a doua teză, „12 luni” se înlocuiește cu „13 luni”;

                                    (d)

                                    la alineatul (6), a doua teză, „12 luni” se înlocuiește cu „13 luni”;

                                    (e)

                                    se adaugă următorul alineat (9):

                                       „(9)   Cel târziu în momentul prezentării proiectului de raport de evaluare a reînnoirii, statul membru raportor prezintă Agenției Europene pentru Produse Chimice (denumită în continuare «agenția») o propunere în temeiul articolului 37 alineatul (1) din Regulamentul (CE) nr. 1272/2008 și în conformitate cu cerințele agenției de a obține un aviz cu privire la clasificarea armonizată a substanței active, cel puțin pentru următoarele clase de pericol:

                                                   —

                                                   explozivi;

                                                   —

                                                   toxicitate acută;

                                                   —

                                                   corodarea/iritarea pielii;

                                                   —

                                                   lezarea gravă a ochilor/iritarea ochilor;

                                                   —

                                                   sensibilizarea căilor respiratorii sau a pielii;

                                                   —

                                                   caracterul mutagen al celulelor germinative;

                                                   —

                                                   caracterul cancerigen;

                                                   —

                                                   toxicitatea pentru reproducere;

                                                   —

                                                   toxicitate asupra unui organ țintă specific – expunere unică;

                                                   —

                                                   toxicitate asupra unui organ țintă specific – expunere repetată;

                                                   —

                                                   periculos pentru mediul acvatic.

                                             Statul membru raportor trebuie să justifice în mod corespunzător punctul său de vedere conform căruia criteriile de clasificare pentru una sau mai multe dintre aceste clase de pericol nu sunt îndeplinite.
                                       În cazul în care o propunere de clasificare a unei substanțe active a fost deja prezentată agenției și evaluarea acesteia este în curs de desfășurare, statul membru raportor prezintă o propunere de clasificare suplimentară, limitată la oricare dintre acele clase de pericol care nu sunt acoperite de propunerea pendinte, cu excepția cazului în care sunt disponibile noi informații care nu au făcut parte din dosarul în curs de examinare în ceea ce privește clasele de pericol enumerate mai sus.
                                       Pentru clasele de pericol care sunt deja acoperite de un aviz existent al Comitetului pentru evaluarea riscurilor din cadrul agenției, emis în temeiul articolului 76 alineatul (1) litera (c) din Regulamentul (CE) nr. 1907/2006, indiferent dacă acest aviz a constituit baza unei decizii privind rubrica pentru clasificarea și etichetarea armonizată a unei substanțe în anexa VI la Regulamentul (CE) nr. 1272/2008, este suficient ca statul membru raportor să justifice în mod corespunzător în prezentarea sa făcută la agenție, faptul că avizul existent sau, în cazul în care a constituit deja baza unei decizii privind includerea în anexa VI, clasificarea existentă rămâne valabilă în ceea ce privește clasele de pericol enumerat la primul paragraf. Agenția își poate exprima opiniile sale cu privire la observațiile statului membru raportor.”

                        4.

                        După articolul 11a se introduce articolul 11b cu următorul text:

                           „Articolul 11b

                           Comitetul pentru evaluarea riscurilor ia măsuri pentru adoptarea avizului menționat la articolul 37 alineatul (4) din regulamentul (CE) nr. 1272/2008 în termen de 13 luni de la observațiile menționate la articolul 11 alineatul (9).”

                        5.

                        La articolul 12, alineatul (1) se înlocuiește cu următorul text:

                           „(1)   Autoritatea examinează dacă proiectul de raport de evaluare a reînnoirii primit de la statul membru raportor conține toate informațiile relevante în formatul convenit și îl transmite solicitantului și celorlalte state membre în termen de cel târziu trei luni de la primirea acestuia.”

                        6.

                        La articolul 13 alineatul (1), prima teză se înlocuiește cu următorul text:
                        „În termen de cinci luni de la expirarea perioadei menționate la articolul 12 alineatul (3) sau în termen de două săptămâni de la adoptarea avizului Comitetului de evaluare a riscurilor menționat la articolul 37 alineatul (4) din Regulamentul (CE) nr. 1272/2008, în cazul în care este adoptat, oricare survine mai târziu, autoritatea adoptă o concluzie în lumina cunoștințelor științifice și tehnice actuale, utilizând documentele de orientare aplicabile la data prezentării dosarelor suplimentare și în lumina avizului Comitetului pentru evaluarea riscurilor privind eventualitatea ca substanța activă să îndeplinească criteriile de aprobare prevăzute la articolul 4 din Regulamentul (CE) nr. 1107/2009.”

                        7.

                        La articolul 14 alineatul (1), paragraful al doilea se înlocuiește cu următorul text:
                        „Raportul de reînnoire și proiectul de regulament țin seama de proiectul de raport de evaluare a reînnoirii al statului membru raportor, de observațiile menționate la articolul 12 alineatul (3) din prezentul regulament și de concluzia autorității, în care a fost prezentată o astfel de concluzie, precum și de avizul Comitetului pentru evaluarea riscurilor, în cazul în care există, menționat la articolul 37 alineatul (4) din Regulamentul (CE) nr. 1272/2008.”

            Articolul 2
            Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
            Se aplică procedurilor de reînnoire în cazul acelor substanțe active pentru care perioada de aprobare expiră la sau după 13 mai 2023.
            Cu toate acestea, el nu se aplică procedurilor de reînnoire a acelor substanțe active pentru care au fost deja prezentate dosare suplimentare înainte de data adoptării prezentului regulament.

            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 17 ianuarie 2020.

                  Pentru Comisie

                  Președintele

               Ursula VON DER LEYEN

            (1)  JO L 309, 24.11.2009, p. 1.

            (2)  Regulamentul de punere în aplicare (UE) nr. 844/2012 al Comisiei din 18 septembrie 2012 de stabilire a dispozițiilor necesare pentru punerea în aplicare a procedurii de reînnoire pentru substanțele active, prevăzută în Regulamentul (CE) nr. 1107/2009 al Parlamentului European și al Consiliului privind introducerea pe piață a produselor fitosanitare (JO L 252, 19.9.2012, p. 26).

            (3)  Regulamentul (CE) nr. 1272/2008 al Parlamentului European și al Consiliului din 16 decembrie 2008 privind clasificarea, etichetarea și ambalarea substanțelor și a amestecurilor, de modificare și de abrogare a Directivelor 67/548/CEE și 1999/45/CE, precum și de modificare a Regulamentului (CE) nr. 1907/2006 (JO L 353, 31.12.2008, p. 1).


title: Regulamentul de punere în aplicare (UE) 2020/126 al Comisiei din 29 ianuarie 2020 de stabilire a cuantumului maxim al ajutorului pentru depozitarea privată a uleiului de măsline în cadrul procedurii de licitație deschise prin Regulamentul de punere în aplicare (UE) 2019/1882

text:
                  30.1.2020

                  RO

                  Jurnalul Oficial al Uniunii Europene

                  L 24/5

         REGULAMENTUL DE PUNERE ÎN APLICARE (UE) 2020/126 AL COMISIEI
         din 29 ianuarie 2020
         de stabilire a cuantumului maxim al ajutorului pentru depozitarea privată a uleiului de măsline în cadrul procedurii de licitație deschise prin Regulamentul de punere în aplicare (UE) 2019/1882
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (UE) nr. 1370/2013 al Consiliului din 16 decembrie 2013 privind măsuri pentru stabilirea anumitor ajutoare și restituții în legătură cu organizarea comună a piețelor produselor agricole (1), în special articolul 4 alineatul (2) primul paragraf litera (a),
         având în vedere Regulamentul (UE) nr. 1308/2013 al Parlamentului European și al Consiliului din 17 decembrie 2013 de instituire a unei organizări comune a piețelor produselor agricole și de abrogare a Regulamentelor (CEE) nr. 922/72, (CEE) nr. 234/79, (CE) nr. 1037/2001 și (CE) nr. 1234/2007 ale Consiliului (2), în special articolul 18 alineatul (2),
         întrucât:

                     (1)

                     Regulamentul de punere în aplicare (UE) 2019/1882 al Comisiei (3) a deschis o procedură de licitație pentru depozitarea privată a uleiului de măsline.

                     (2)

                     Pe baza ofertelor primite în subperioada de prezentare care se încheie la 27 ianuarie 2020, a cantității globale maxime care urmează să fie depozitată, a costurilor de depozitare estimate și a altor informații de piață relevante, este necesar să se stabilească cuantumul maxim al ajutorului pentru depozitarea a 150 521,66 tone de ulei de măsline pentru o perioadă de 180 de zile, în vederea atenuării situației dificile de pe piață.

                     (3)

                     Pentru a se asigura gestionarea eficientă a măsurii, este necesar ca prezentul regulament să intre în vigoare la data publicării în Jurnalul Oficial al Uniunii Europene.

                     (4)

                     Comitetul pentru organizarea comună a piețelor agricole nu a emis un aviz în termenul stabilit de președintele său,

               ADOPTĂ PREZENTUL REGULAMENT:

            Articolul 1
            Pentru ofertele depuse în cadrul procedurii de licitație deschise prin Regulamentul de punere în aplicare (UE) 2019/1882 în subperioada care se încheie la 27 ianuarie 2020, cuantumul maxim al ajutorului pentru depozitarea privată a uleiului de măsline este:

                        (a)

                        0,88 EUR pe zi per tonă de ulei de măsline extravirgin;

                        (b)

                        0,88 EUR pe zi per tonă de ulei de măsline virgin;

                        (c)

                        0,88 EUR pe zi per tonă de ulei de măsline lampant.

            Articolul 2
            Prezentul regulament intră în vigoare la data publicării în Jurnalul Oficial al Uniunii Europene.

            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 29 ianuarie 2020.

                  Pentru Comisie,

                  Pentru Președinte,

               María Ángeles BENÍTEZ SALAS

                  Director General interimar

                  Direcția Generală Agricultură și Dezvoltare Rurală

            (1)  JO L 346, 20.12.2013, p. 12.

            (2)  JO L 347, 20.12.2013, p. 671.

            (3)  Regulamentul de punere în aplicare (UE) 2019/1882 al Comisiei din 8 noiembrie 2019 (JO L 290, 11.11.2019, p. 12).


title: Regulamentul de punere în aplicare (UE) 2020/125 al Comisiei din 29 ianuarie 2020 de modificare a Regulamentului de punere în aplicare (UE) nr. 945/2014 al Comisiei de stabilire a unor standarde tehnice de punere în aplicare cu privire la indicii relevanți cu o diversificare corespunzătoare în conformitate cu Regulamentul (UE) nr. 575/2013 al Parlamentului European și al Consiliului (Text cu relevanță pentru SEE)

text:
                  30.1.2020

                  RO

                  Jurnalul Oficial al Uniunii Europene

                  L 24/1

         REGULAMENTUL DE PUNERE ÎN APLICARE (UE) 2020/125 AL COMISIEI
         din 29 ianuarie 2020
         de modificare a Regulamentului de punere în aplicare (UE) nr. 945/2014 al Comisiei de stabilire a unor standarde tehnice de punere în aplicare cu privire la indicii relevanți cu o diversificare corespunzătoare în conformitate cu Regulamentul (UE) nr. 575/2013 al Parlamentului European și al Consiliului
         (Text cu relevanță pentru SEE)
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (UE) nr. 575/2013 al Parlamentului European și al Consiliului din 26 iunie 2013 privind cerințele prudențiale pentru instituțiile de credit și firmele de investiții și de modificare a Regulamentului (UE) nr. 648/2012 (1), în special articolul 344 alineatul (1) paragraful al treilea,
         întrucât:

                     (1)

                     Pentru a se asigura că indicii bursieri menționați în anexa la Regulamentul de punere în aplicare (UE) nr. 945/2014 al Comisiei (2) continuă să îndeplinească condițiile pentru ca riscul lor specific să fie ignorat, indicii relevanți au fost reevaluați pe baza celor mai recente date disponibile, respectiv cele referitoare la anul 2018. Pe baza acestei reevaluări, este necesar să se actualizeze lista indicilor relevanți cu o diversificare corespunzătoare.

                     (2)

                     Prezentul regulament se bazează pe proiectul de standarde tehnice de punere în aplicare prezentat Comisiei Europene de către Autoritatea Bancară Europeană.

                     (3)

                     Modificările care trebuie aduse Regulamentului de punere în aplicare (UE) nr. 945/2014 nu decurg din modificări semnificative ale metodologiei de evaluare utilizate. Autoritatea Bancară Europeană nu a efectuat o consultare publică deschisă, nici o analiză cost-beneficiu, considerând că o astfel de consultare sau de analiză ar fi disproporționată în raport cu domeniul și impactul proiectului de standarde tehnice de punere în aplicare în cauză.

                     (4)

                     Prin urmare, Regulamentul de punere în aplicare (UE) nr. 945/2014 ar trebui modificat în consecință,

               ADOPTĂ PREZENTUL REGULAMENT:

            Articolul 1
            Anexa la Regulamentul de punere în aplicare (UE) nr. 945/2014 se înlocuiește cu textul din anexa la prezentul regulament.

            Articolul 2
            Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.

            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 29 ianuarie 2020.

                  Pentru Comisie

                  Președintele

               Ursula VON DER LEYEN

            (1)  JO L 176, 27.6.2013, p. 1.

            (2)  Regulamentul de punere în aplicare (UE) nr. 945/2014 al Comisiei din 4 septembrie 2014 de stabilire a unor standarde tehnice de punere în aplicare cu privire la indicii relevanți cu o diversificare corespunzătoare în conformitate cu Regulamentul (UE) nr. 575/2013 al Parlamentului European și al Consiliului (JO L 265, 5.9.2014, p. 3).

            ANEXĂ

                     „ANEXĂ

                        Indicii bursieri care îndeplinesc cerințele prevăzute la articolul 344 din Regulamentul (UE) nr. 575/2013

                                    Indice

                                    Țara/Zona

                                 1. STOXX Asia/Pacific 600

                                 Asia/Pacific

                                 2. ASX100

                                 Australia

                                 3. ASX200

                                 Australia

                                 4. S&P All Ords

                                 Australia

                                 5. ATX

                                 Austria

                                 6. ATX Prime

                                 Austria

                                 7. BEL20

                                 Belgia

                                 8. SaoPaulo-Bovespa

                                 Brazilia

                                 9. TSX60

                                 Canada

                                 10. CETOP20 Index

                                 Europa Centrală

                                 11. CSI 100 Index

                                 China

                                 12. CSI 300 Index

                                 China

                                 13. FTSE China A50 Index

                                 China

                                 14. Hang Seng Mainland 100 China

                                 China

                                 15. PX Global Prague

                                 Cehia

                                 16. OMX Copenhagen 20 CAP

                                 Danemarca

                                 17. OMX Copenhagen 25

                                 Danemarca

                                 18. OMX Copenhagen Benchmark

                                 Danemarca

                                 19. FTSE RAFI Developed 1000

                                 Piețe dezvoltate

                                 20. CECE Composite Index EUR

                                 Europa de Est

                                 21. FTSE RAFI Emerging Markets

                                 Piețe emergente

                                 22. MSCI Emerging Markets 50

                                 Piețe emergente

                                 23. Bloomberg European 500

                                 Europa

                                 24. DJ Euro STOXX 50

                                 Europa

                                 25. FTSE Euro 100

                                 Europa

                                 26. FTSE Eurofirst 100

                                 Europa

                                 27. FTSE Eurofirst 300

                                 Europa

                                 28. FTSE Eurofirst 80

                                 Europa

                                 29. FTSE EuroMid

                                 Europa

                                 30. FTSE Eurofirst 100

                                 Europa

                                 31. MSCI Euro

                                 Europa

                                 32. MSCI Europe

                                 Europa

                                 33. MSCI Pan-Euro

                                 Europa

                                 34. NTX New Europe Blue Chip

                                 Europa

                                 35. S&P Euro

                                 Europa

                                 36. S&P Europe 350

                                 Europa

                                 37. STOXX All Europe 100

                                 Europa

                                 38. STOXX All Europe 800

                                 Europa

                                 39. STOXX Europe 50

                                 Europa

                                 40. STOXX Europe 600

                                 Europa

                                 41. STOXX Europe 600 Equal Weight

                                 Europa

                                 42. STOXX Europe Enlarged TMI

                                 Europa

                                 43. STOXX Europe Lrg 200

                                 Europa

                                 44. STOXX Europe Mid 200

                                 Europa

                                 45. STOXX Europe Small 200

                                 Europa

                                 46. STOXX Select Dividend 30

                                 Europa

                                 47. OMXH25

                                 Finlanda

                                 48. CAC40

                                 Franța

                                 49. SBF 120

                                 Franța

                                 50. DAX

                                 Germania

                                 51. HDAX

                                 Germania

                                 52. MDAX

                                 Germania

                                 53. SDAX

                                 Germania

                                 54. FTSE RAFI All World

                                 Global

                                 55. MSCI World Index

                                 Global

                                 56. Athens General

                                 Grecia

                                 57. FT ASE Large Cap

                                 Grecia

                                 58. Hang Seng

                                 Hong Kong

                                 59. Hang Seng China Enterprises

                                 Hong Kong

                                 60. NIFTY 50

                                 India

                                 61. ISEQ 20

                                 Irlanda

                                 62. FTSE MIB

                                 Italia

                                 63. Nikkei225

                                 Japonia

                                 64. Nikkei300

                                 Japonia

                                 65. TOPIX 400

                                 Japonia

                                 66. TOPIX Core 30

                                 Japonia

                                 67. S&P Latin America 40

                                 America Latină

                                 68. FTSE Bursa Malaysia KLCI

                                 Malaysia

                                 69. FTSE Bursa Malaysia Top100

                                 Malaysia

                                 70. MSE Share Index

                                 Malta

                                 71. INMEX Index

                                 Mexic

                                 72. IPC Index

                                 Mexic

                                 73. AMX

                                 Țările de Jos

                                 74. AEX

                                 Țările de Jos

                                 75. NZSE50

                                 Noua Zeelandă

                                 76. OBX

                                 Norvegia

                                 77. OBXP

                                 Norvegia

                                 78. mWIG40

                                 Polonia

                                 79. WIG20

                                 Polonia

                                 80. MOEX

                                 Rusia

                                 81. MSCI Russia Index

                                 Rusia

                                 82. MSCI Singapore Free Index

                                 Singapore

                                 83. Straits Times Index

                                 Singapore

                                 84. FTSE JSE Top 40

                                 Africa de Sud

                                 85. IBEX35

                                 Spania

                                 86. OMX Stockholm 30

                                 Suedia

                                 87. SMI

                                 Elveția

                                 88. SMI MID

                                 Elveția

                                 89. FTSE NASDAQ Dubai 20

                                 EAU

                                 90. FTSE 100

                                 Regatul Unit

                                 91. FTSE AIM 100

                                 Regatul Unit

                                 92. FTSE AIM UK 50

                                 Regatul Unit

                                 93. FTSE Fledgling

                                 Regatul Unit

                                 94. FTSE mid-250

                                 Regatul Unit

                                 95. FTSE Small Cap

                                 Regatul Unit

                                 96. Dow Jones Ind. Av.

                                 Statele Unite

                                 97. NASDAQ 100

                                 Statele Unite

                                 98. S&P 500

                                 Statele Unite

               ”